Diari Oficial de la Generalitat Valenciana


Sumari del DOGV 9951, del 04-10-2024 (2024/10863)

DECRET 131/2024, d’1 de octubre, del Consell, pel qual es modifica el Decret 30/2020, de 28 de febrer, del Consell, de regulació del Consell Valencià de Responsabilitat Social.
--------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2024/10/01/131/dof/vci/html**

### Dades del document

Número de DOGV
:   9951

Data del DOGV
:   04-10-2024

Secció del DOGV
:   I. DISPOSICIONS GENERALS

Número del document
:   2024/10669

CVE
:   FKUE-V-5141-15454

Data del document
:   01-10-2024

Organisme emissor
:   Conselleria d'Hisenda, Economia i Administració Pública

Tipus de document
:   Decret

Anàlisi jurídica

 Descriptors 

:   * Consell Valencià de Responsabilitat Social
    * reglament intern
    * institució pública

PREÀMBUL

El Decret 30/2020, de 28 de febrer, del Consell, de regulació del Consell Valencià de Responsabilitat Social, ha regulat la composició, l’organització i el funcionament del Consell Valencià de Responsabilitat Social.

El Decret 30/2020, de 28 de febrer, es va dictar, en el desplegament dels articles 27 i 28 de la Llei 18/2018, de 13 de juliol, de la Generalitat Valenciana, per al foment de la responsabilitat social.

Amb les modificacions introduïdes en el decret, a través d’esta reforma, es perseguix simplificar el funcionament del Consell Valencià de Responsabilitat Social sense cap minvament del seu caràcter d’òrgan de consulta de referència per a la promoció i l’assessorament en la programació de les polítiques en matèria de responsabilitat social.

Per a millorar l’eficàcia del Consell i afavorir el compliment dels seus fins, es considera oportú ajustar la seua la composició, sense alterar la representativitat de les parts, així com eliminar algunes singularitats procedimentals, diferents de la regulació general dels òrgans col·legiats, que no estan justificades per l’existència de peculiaritats organitzatives de l’Administració pública en què s’integra el Consell Valencià de Responsabilitat Social.

En concret, es modifiquen els articles 3, 4, 5, i el 13 del Decret 30/2020, de 28 de febrer, del Consell, de regulació del Consell Valencià de Responsabilitat Social; es modifica el contingut dels articles 6 i 7, i queda integrat l’article 7 en l’article número 6, i es deroguen els articles 8 a 12 del Decret 30/2020, de 28 de febrer.

La modificació de l’article 3 reduïx el nombre de vocals de la Generalitat, que passen de quatre a tres, i dels tres grups de vocalies, que passen de sis a quatre, i s’aconseguix així un funcionament més eficaç, sense reduir en cap cas la representativitat.

També s’integren en este article les referències a qui correspon exercir la presidència, la vicepresidència i la secretaria de l’òrgan, ja que es tracta de càrrecs nats, que figuren en el text vigent en articles que queden derogats.

L’article 4 fa un exercici de simplificació en la redacció i juntament amb el 5 elimina les referències que es fan actualment al compliment d’obligacions que ja es troben en altres textos normatius i que no és convenient repetir ací.

S’elimina el funcionament del Consell en comissió executiva, que mai ha arribat a convocar-se en els últims quatre anys, i s’elimina el contingut de l’article 6.

En conseqüència, l’article 7 passa a ser ara l’article 6, s’eliminen els continguts normatius, quan el que es regula ja està previst en altres lleis directament aplicables i es porten a este precepte els grups de treball, que es preveien en l’article 6 vigent.

Com s’ha dit, es deroguen els articles 7, 8, 9, 11 i 12 vigents perquè les seues determinacions ja consten en la Llei 40/2015, d’1 d’octubre, de règim jurídic del sector públic, i s’eliminen algunes singularitats, que alteren en el funcionament del Consell el règim legal comú.

L’article 13, amb estes derogacions, passa a ser ara el 7.

Finalment, s’ha inclòs una disposició addicional nova, la tercera, al Decret 30/2020, del 28 de febrer, en què es regula la protecció de dades de caràcter personal, tal com exigix la normativa específica de la matèria.

El present decret inclou una disposició addicional única sobre absència de gasto i una disposició transitòria, també única, per a establir que, en el termini de tres mesos des de l’entrada en vigor de la modificació proposada, es reemplaçaran les organitzacions i les institucions que exercisquen les vocalies de les lletres d, e i f de l’article 3, per a adequar-les al nombre de vocals, si bé totes les persones que les representen continuaran exercint les seues funcions fins que siguen reemplaçades.

Les modificacions introduïdes complixen els principis de necessitat, eficàcia, eficiència, proporcionalitat i seguretat jurídica, que ja complia el text que es modifica.

El principi de necessitat es justifica en el caràcter imprescindible de la participació ciutadana, a través del Consell Valencià de Responsabilitat Social, en la política de sostenibilitat aplicada per la Generalitat i l’eficàcia i l’eficiència es desprenen de la simplificació administrativa impulsada en el funcionament del Consell.

Els canvis que s’hi introduïxen són proporcionals a la finalitat assessora del Consell, que en cap cas es reduïx, i el seu funcionament i activitat respecten el principi de seguretat jurídica tant per les normes de funcionament com pel suport que presta l’Administració de la Generalitat en la seua actuació.

S’ha garantit l’accés i la participació de la ciutadania en els processos de producció normativa, mitjançant els tràmits de consulta pública prèvia i audiència ciutadana, en compliment del que disposen els articles 15 i 16 de la Llei 4/2023, de 13 d’abril, de participació ciutadana i foment de l’associacionisme de la Comunitat Valenciana.

Per això, d’acord amb el que disposa l’article 28.c de la Llei 5/1983, de 30 de desembre, de la Generalitat, del Consell, conforme amb el Consell Jurídic Consultiu de la Comunitat Valenciana, a proposta de la consellera d’Hisenda, Economia i Administració Pública, amb la deliberació prèvia del Consell en la reunió del dia 1 d’octubre de 2024

DECRETE

*Article 1. Modificació dels articles 3, 4 i 5 del Decret 30/2020, de 28 de febrer, del Consell, de regulació del Consell Valencià de Responsabilitat Social.*

Es modifiquen els articles 3, 4 i 5 del Decret 30/2020, de 28 de febrer, del Consell, de regulació del Consell Valencià de Responsabilitat Social, que queden redactats en els termes que es consignen en l’annex d’este decret.

*Article 2. Modificació del contingut dels articles 6 i 7 del Decret 30/2020, de 28 de febrer, del Consell, de regulació del Consell Valencià de Responsabilitat Social, que queda integrat en un únic article.*

Es refon el contingut dels articles 6 i 7 del Decret 30/2020, de 28 de febrer, del Consell, de regulació del Consell Valencià de Responsabilitat Social, que passa a formar part de l’article 6, redactat en els termes que es consignen en l’annex d’este decret.

*Article 3. Supressió dels articles 8 a 12, i modificació i renumeració de l’article 13 del Decret 30/2020, de 28 de febrer, del Consell, de regulació del Consell Valencià de Responsabilitat Social.*

Se suprimixen els articles 8 a 12 del Decret 30/2020, de 28 de febrer, del Consell, de regulació del Consell Valencià de Responsabilitat Social, i es renumera i es modifica el contingut de l’article 13, que passa a ser l’article 7, redactat en els termes que es consignen en l’annex d’este decret.

*Article 4. Addició d’una disposició addicional tercera al Decret 30/2020, de 28 de febrer, del Consell, de regulació del Consell Valencià de Responsabilitat Social.*

S’hi afig una disposició addicional tercera al Decret 30/2020, de 28 de febrer, del Consell, de regulació del Consell Valencià de Responsabilitat Social, redactada en els termes que es consignen en l’annex d’este decret.

DISPOSICIONS ADDICIONALS

*Única. Incidència pressupostària*

L’aplicació i el desenrotllament del que disposa este decret no tindrà cap incidència en la dotació dels capítols de gasto assignats a la conselleria competent en economia sostenible i, en tot cas, s’haurà d’atendre amb els seus mitjans personals i materials.

DISPOSICIÓ TRANSITÒRIA

*Única. Revisió i substitució de les vocalies en representació de les organitzacions empresarials, i sindicals més representatives, i de les organitzacions amb representativitat en l’àmbit de la responsabilitat social i de l’economia social*

En el termini de tres mesos des de l’entrada en vigor d’este decret es reemplaçaran les organitzacions i les institucions que tenen la representació de les organitzacions empresarials i sindicals més representatives, i de les organitzacions amb representativitat en l’àmbit de la responsabilitat social i de l’economia social, d’acord amb la regulació nova dels apartats d, e i f de l’article 3 del Decret 30/2020, si bé les persones que representen estes organitzacions continuaran exercint les seues funcions fins que siguen reemplaçades.

DISPOSICIÓ FINAL

*Única. Entrada en vigor*

Este decret entrarà en vigor l’endemà de la seua publicació en *el Diari Oficial de la Generalitat Valenciana.*

València, 1 d'octubre de 2024

Carlos Mazón Guixot

President de la Generalitat

Ruth María Merino Peña

Consellera d'Hisenda, Economia i Administració Pública

ANNEX

*Article 3. Composició*

1. El Consell estarà integrat per:

a) La Presidència. La Presidència correspondrà a la persona titular de la conselleria competent en matèria de responsabilitat social.

b) La Vicepresidència. La Vicepresidència correspondrà a la persona titular de la secretaria autonòmica competent en responsabilitat social.

c) Cinc vocalies d'acord amb la representació següent:

– Una en representació de la Federació Valenciana de Municipis i Províncies.

– Una en representació de la Conferència de Rectors de les universitats públiques valencianes.

– Tres en representació de les conselleries amb competències en matèria de medi ambient, servicis socials i responsabilitat social.

d) Quatre vocalies en representació de les organitzacions empresarials més representatives.

e) Quatre vocalies en representació de les organitzacions sindicals més representatives.

f) Quatre vocalies en representació d'organitzacions i institucions amb representativitat en l'àmbit de la responsabilitat social i de l'economia social a la Comunitat Valenciana.

A este efecte es tindran en compte per a les vocalies del grup f les organitzacions no governamentals que reunisquen, entre d'altres, els criteris següents: experiència i actuació en diferents aspectes de la responsabilitat social, dimensió geogràfica de les seues activitats i volum de recursos destinats a estes. També es tindran en compte per a estes vocalies, entre d'altres, les associacions, els consells o les organitzacions dels camps del consum, el comerç just, el medi ambient, les persones amb discapacitat, la inclusió social i la cooperació internacional.

g) La Secretaria. Exercirà la Secretaria del Consell, amb veu i vot en les deliberacions, la persona titular de la direcció general competent en matèria de responsabilitat social, o la persona en qui delegue.

Es podrà disposar de l'assistència de personal funcionari de suport a fi de complir les tasques de secretaria que establix este article.

2. La composició del Consell serà equilibrada entre dones i hòmens.

*Article 4. Selecció de les vocalies*

1. Les persones que integren les vocalies del grup c de l'article 3 en representació de les conselleries ho seran a proposta de les que tinguen atribuïdes les competències indicades en este apartat, que han de tindre almenys rang de direcció general.

2. Les persones que integren els grups d i e de l'article 3 ho seran a proposta de les organitzacions empresarials i sindicals que hagen obtingut la condició de més representatives a la Comunitat Valenciana en proporció a la seua representativitat.

3. En la composició interna dels grups d i e de l'article 3 es procurarà la màxima coherència possible amb la realitat intersectorial i territorial, de l'economia i societat valenciana, segons la representativitat esmentada.

4. La direcció general amb competències en matèria de responsabilitat social convocarà la presentació de candidatures per a formar part del Consell Valencià de Responsabilitat Social de les organitzacions que preveu l'apartat f de l'article 3.

Per a seleccionar les organitzacions a què es referix l'apartat f de l'article 3, estes hauran de presentar una sol·licitud.

5. Per a valorar la selecció de les organitzacions previstes en l'apartat f de l'article 3, es tindran com a criteris de selecció la representativitat, la diversitat territorial que garantisca la representació de les tres províncies de la Comunitat Valenciana, la diversitat sectorial i el caràcter transversal en el sentit d'orientar la seua activitat amb caràcter global a activitats vinculades amb la responsabilitat social, així com el prestigi en la matèria.

6. La persona titular de la direcció general amb competències en matèria de responsabilitat social, a la vista de totes les propostes i les candidatures presentades pels diferents grups de representació, elevarà una proposta de resolució a la persona titular de la conselleria amb competències en responsabilitat social.

*Article 5. Designació i duració de les vocalies*

1. La designació de les vocalies del Consell l'executarà la persona titular de la conselleria amb competències en responsabilitat social.

2. Cada una de les vocalies designades d'acord amb l'apartat anterior haurà de comunicar al Consell la persona que la representarà.

3. Cada quatre anys es ratificaran o es reemplaçaran les organitzacions i les institucions que exercisquen les vocalies de les lletres d, e, i f de l'article 3, si bé les persones que les representen continuaran exercint les seues funcions fins que siguen reemplaçades.

4. Les organitzacions i les institucions deixaran d'exercir les vocalies del Consell per alguna de les causes següents:

a) Per expirar el termini màxim de la representació, sense perjuí del que establix l'apartat 3 d'este article.

b) Per renúncia.

c) Per condemna per delicte dolós mitjançant una sentència ferma.

d) Per extinció de l'entitat o pèrdua de la seua personalitat jurídica.

*Article 6. Funcionament del Consell*

1. El Consell Valencià de Responsabilitat Social funcionarà en ple.

2. El Ple estarà integrat per totes les vocalies que formen part del Consell. Es reunirà almenys dos vegades a l'any en sessió ordinària, i de manera extraordinària quan així ho acorde la Presidència, a iniciativa pròpia o quan ho sol·licite, almenys, una tercera part de les vocalies que l'integren.

3. El Ple del Consell Valencià de Responsabilitat Social es considerarà vàlidament constituït quan concórreguen les persones titulars de la Presidència i de la Secretaria, o de qui les substituïsca, i la mitat, almenys, de les vocalies que l'integren.

4. Podran constituir-se en el si del Consell grups de treball per a realitzar estudis o informes en les matèries que afecten les comeses del Consell. En estos grups de treball podran participar persones expertes de prestigi reconegut en matèria de responsabilitat social.

5. Podran assistir a les sessions del Ple del Consell Valencià de Responsabilitat Social, amb veu, però sense vot, les persones a títol individual o en representació d'institucions que la Presidència del Consell crega oportú que hi assistisquen, per la competència o el coneixement especial que tenen dels assumptes que calga tractar.

*Article 7. Gastos de funcionament*

1. Les persones que en representació de les vocalies assistisquen a les sessions, així com les persones designades segons el que preveu l'article 6 d'este decret, tindran dret a percebre per l'assistència a les sessions del Ple del Consell Valencià de Responsabilitat Social els imports que corresponguen per gastos de transport o altres gastos derivats de l'assistència, d'acord amb el que preveja la normativa dictada per la Generalitat per a regular les indemnitzacions per raó del servici i gratificacions per servicis extraordinaris.

El gasto, justificat documentalment, es presentarà davant de la Secretaria del Consell Valencià de Responsabilitat Social.

2. Les persones que hi assistisquen en representació de les conselleries no percebran indemnitzacions per l'assistència a les sessions.

DISPOSICIONS ADDICIONALS

*Tercera. Protecció de dades de caràcter personal*

1. Els tractaments de dades personals que es realitzen en compliment d'esta norma s'ajustaran al que disposa el règim jurídic europeu i estatal en matèria de protecció de dades de caràcter personal.

2. En relació amb l'òrgan col·legiat que regula esta norma, les dades de les persones que l'integren es tractaran de conformitat amb el que dispose la normativa vigent en matèria de protecció de dades, complint els principis relatius al tractament i amb el deure d'informar les persones interessades.

Així mateix, les persones que formen part de l'òrgan tindran el deure de confidencialitat de la informació que coneguen en el desenrotllament de les seues funcions.

3. Les entitats que, d'acord amb el que preveu esta norma, proposen persones per a ser membres de l'òrgan que regula esta, hauran de proporcionar-los a elles, prèviament, la informació sobre protecció de dades d'acord amb l'obligació derivada dels articles 13 i 14 del Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques quant al tractament de dades personals i a la lliure circulació d'estes dades i pel qual es deroga la Directiva 95/46/CE (Reglament general de protecció de dades).


Còpia Permalink ELI